มหาวิบัติจักรกลสังหารถล่มจักรวาล

| มหาวิบัติจักรกลสังหารถล่มจักรวาล |
| --- | --- |
ใบปิดภาพยนตร์
กำกับ: ไมเคิล เบย์
บทภาพยนตร์:   โรเบอร์โต โอจี  อเล็กซ์ เคิร์ตซ์แมน 
เนื้อเรื่อง:   จอห์น โรเจอส์  โรเบอร์โต โอจี  อเล็กซ์ เคิร์ตซ์แมน 
สร้างจาก: ทรานส์ฟอร์เมอร์ส โดย ฮาสโบร
อำนวยการสร้าง:   ลอเรนโซ ดิ โบนาเวนตูรา  ทอม เดอซานโต  ดอน เมอร์ฟี  เอียน ไบรซ์ 
นักแสดงนำ:   ไชอา ลาบัฟ  ไทรีส กิบสัน  จอช เดอเมล  แอนโทนี แอนเดอร์สัน  เมแกน ฟอกซ์  ราเชล เทย์เลอร์  จอห์น ตรูตรูโร  จอน วอยต์ 
กำกับภาพ: มิตเชล อามุนด์เซน
ตัดต่อ:   พอล รูเบลล์  เกล็น สแกนเทิลบูรี  โธมัส เอ. มัลดูน 
ดนตรีประกอบ: สตีฟ จาบลอนสกี
บริษัทผู้สร้าง:   พาราเมาต์พิกเจอส์  ดรีมเวิกส์พิกเจอส์  ฮาสโบรสตูดิโอส์  ดิโบนาเวนตูราพิกเจอส์  
ผู้จัดจำหน่าย: พาราเมาต์พิกเจอส์
วันฉาย:   10 มิถุนายน ค.ศ. 2007 (2007-06-10) (หอคอยเอ็นโซล)    28 มิถุนายน ค.ศ. 2007 (2007-06-28) (ไทย)    3 กรกฎาคม ค.ศ. 2007 (2007-07-03) (สหรัฐ) 
ความยาว: 143 นาที
ประเทศ: สหรัฐ
ภาษา: อังกฤษ
ทุนสร้าง: 150–200 ล้านดอลลาร์สหรัฐ
ทำเงิน: 709.7 ล้านดอลลาร์สหรัฐ
มหาวิบัติจักรกลสังหารถล่มจักรวาล (อังกฤษ: Transformers) เป็นภาพยนตร์อเมริกันแนวโลดโผน นิยายวิทยาศาสตร์ ที่ออกฉายในปี ค.ศ. 2007 สร้างจากสายของเล่น ทรานส์ฟอร์เมอร์ส ของ ฮาสโบร และเป็นภาพยนตร์เรื่องแรกในภาพยนตร์ชุด ทรานส์ฟอร์เมอร์ส ภาพยนตร์กำกับโดย ไมเคิล เบย์ จากบทภาพยนตร์ที่เขียนโดย โรเบอร์โต โอจีและอเล็กซ์ เคิร์ตซ์แมน แสดงนำโดย ไชอา ลาบัฟ เป็น แซม วิตวิกกี วัยรุ่นที่เข้ามาพัวพันในสงครามระหว่างเหล่าฮีโรออโตบอทกับดีเซปติคอนเหล่าผู้ชั่วร้าย หุ่นยนต์เอเลียนสองฝ่ายที่สามารถปลอมตัวโดยแปลงร่างเป็นเครื่องจักรในชีวิตประจำวัน โดยส่วนใหญ่จะแปลงเป็นยานพาหนะ ออโตบอทตั้งใจที่จะกู้และใช้ออลสปาร์ก ซึ่งเป็นสิ่งประดิษฐ์อันทรงพลังที่สร้างเผ่าพันธ์ุหุ่นยนต์ของพวกเขาบนโลก เพื่อสร้างดาวไซเบอร์ทรอนบ้านเกิดของพวกเขาขึ้นใหม่และยุติสงคราม ในขณะที่ฝ่ายดีเซปติคอนมีความตั้งใจที่จะใช้มันเพื่อสร้างกองทัพโดยให้ชีวิตกับเครื่องจักรของโลก นอกจากนี้ภาพยนตร์ยังแสดงนำโดย ไทรีส กิบสัน, จอช เดอเมล, แอนโทนี แอนเดอร์สัน, เมแกน ฟอกซ์, ราเชล เทย์เลอร์, จอห์น ตรูตรูโรและจอน วอยต์ ขณะที่ปีเตอร์ คัลเลนและฮิวโก วีฟวิง ให้เสียงออพติมัส ไพรม์และเมกาทรอน ตามลำดับ
ดอน เมอร์ฟี เริ่มแรกสนใจพัฒนาภาพยนตร์ จี.ไอ. โจ แต่ตัดสินใจพัฒนาภาพยนตร์ ทรานส์ฟอร์เมอร์ส หลังสหรัฐไปทำสงครามกับอิรักใน ค.ศ. 2003 เมอร์ฟีและทอม เดอซานโต พัฒนาโครงการใน ค.ศ. 2003 และเดอซานโตเขียนโครงร่างภาพยนตร์ สตีเวน สปีลเบิร์ก เข้ามาเป็นผู้อำนวยการสร้างฝ่ายบริหารในปีถัดมา โดยว่าจ้าง โรเบอร์โต โอจีและอเล็กซ์ เคิร์ตซ์แมน มาเขียนบทภาพยนตร์ กองทัพสหรัฐและ เจเนรัลมอเตอร์ให้ยืมยานพาหนะและเครื่องบินระหว่างการถ่ายทำ ซึ่งช่วยประหยัดเงินในการสร้างและเพิ่มความสมจริงให้กับฉากต่อสู้ แคมเปญส่งเสริมการขายของฮาสโบรสำหรับภาพยนตร์ประกอบด้วยข้อตกลงกับบริษัทต่าง ๆ ได้แก่ แคมเปญการตลาดแบบปากต่อปาก, การวางจำหน่ายหนังสือการ์ตูนที่มีเรื่องราวก่อนหน้าภาพยนตร์, ของเล่น, หนังสือและทำข้อตกลงการวางผลิตภัณฑ์ประกอบฉากของบริษัทต่าง ๆ เช่น เจเนรัลมอเตอร์, เบอร์เกอร์คิงและอีเบย์
มหาวิบัติจักรกลสังหารถล่มจักรวาล ฉายรอบปฐมทัศน์ที่โซลเมื่อวันที่ 10 มิถุนายน ค.ศ. 2007 ฉายในไทยเมื่อวันที่ 28 มิถุนายน และฉายในสหรัฐเมื่อวันที่ 3 กรกฎาคม ภาพยนตร์ทำเงิน 709 ล้านดอลลาร์สหรัฐ กลายเป็นภาพยนตร์ที่ทำเงินสูงสุดอันดับที่ห้าใน ค.ศ. 2007 ด้วยยอดขายตั๋วประมาณ 46 ล้านใบในสหรัฐ นักวิจารณ์ชื่นชมภาพยนตร์ในด้านฉากโลดโผน, วิชวลเอฟเฟกต์, การออกแบบเสียง, การแสดงของลาบัฟและปีเตอร์ คัลเลนในบทออพติมัส ไพรม์ แต่ติในเรื่องการออกแบบตัวทรานส์ฟอร์เมอร์สใหม่, เวลาปรากฏตัวของตัวละครบางตัวและการวางผลิตภัณฑ์ประกอบฉาก ภาพยนตร์ได้สี่รับรางวัลจาก สมาคมวิชวลเอฟเฟ็กต์ และได้รับการเสนอชื่อรางวัลออสการ์ในสาขาลำดับเสียงยอดเยี่ยม, บันทึกเสียงยอดเยี่ยมและเทคนิคพิเศษยอดเยี่ยม ที่งานประกาศผลรางวัลออสการ์ ครั้งที่ 80
ภาพยนตร์ตามมาด้วยภาคต่ออีกสี่เรื่อง ได้แก่ อภิมหาสงครามแค้น (2009), ทรานส์ฟอร์เมอร์ส 3 (2011), มหาวิบัติยุคสูญพันธุ์ (2014) และ อัศวินรุ่นสุดท้าย (2017) นอกจากนี้ยังมีภาพยนตร์แยกอีกสองเรื่อง ได้แก่ บัมเบิ้ลบี (2018) และ กำเนิดจักรกลอสูร (2023)